62022CJ0319
РЕШЕНИЕ НА СЪДА (трети състав)
9 ноември 2023 година (
*1
)
„Преюдициално запитване — Пазар на информационни услуги във връзка с ремонта и техническото обслужване на моторни превозни средства — Регламент (ЕС) 2018/858 — Одобряване и надзор на пазара на информационни услуги във връзка с ремонта и техническото обслужване на моторни превозни средства и техните ремаркета, както и на системи, компоненти и отделни технически възли, предназначени за такива превозни средства — Член 61, параграфи 1 и 2 — Точка 6.1 от приложение X — Независими оператори — Информация, която е „леснодостъпна под формата на машинночитаеми и подлежащи на електронна обработка набори от данни“ — Регламент (ЕС) 2016/679 — Член 6, параграф 1, буква в) — Обработване на лични данни — Законово задължение за производителите на автомобили да предоставят на разположение на независимите оператори идентификационния номер на превозното средство (VIN)“
По дело C‑319/22
с предмет преюдициално запитване, отправено на основание член 267 ДФЕС от Landgericht Köln (Областен съд Кьолн, Германия) с акт от 4 май 2022 г., постъпил в Съда на 11 май 2022 г., в рамките на производство по дело
Gesamtverband Autoteile-Handel eV
срещу
SCANIA CV AB
СЪДЪТ (трети състав),
състоящ се от: K. Jürimäe, председател на състава, N. Piçarra (докладчик), M. Safjan, N. Jääskinen и M. Gavalec, съдии,
генерален адвокат: M. Campos Sánchez-Bordona,
секретар: A. Calot Escobar,
предвид изложеното в писмената фаза на производството,
като има предвид становищата, представени:
–
за Gesamtverband Autoteile-Handel eV, от E. Macher, M. Sacré и P. Schmitz, Rechtsanwälte,
–
за Scania CV AB, от F. Hübener, B. Lutz и D. Wendel, Rechtsanwälte,
–
за Европейската комисия, от A. Bouchagiar, M. Huttunen и M. Noll-Ehlers, в качеството на представители,
след като изслуша заключението на генералния адвокат, представено в съдебното заседание от 4 май 2023 г.,
постанови настоящото
Решение
1
Преюдициалното запитване се отнася до тълкуването на член 61, параграфи 1 и 2 от Регламент (ЕС) 2018/858 на Европейския парламент и на Съвета от 30 май 2018 година относно одобряването и надзора на пазара на моторни превозни средства и техните ремаркета, както и на системи, компоненти и отделни технически възли, предназначени за такива превозни средства, за изменение на регламенти (ЕО) № 715/2007 и (ЕО) № 595/2009 и за отмяна на Директива 2007/46/ЕО (ОВ L 151, 2018 г., стр. 1) и на член 6, параграф 1, буква в) от Регламент (ЕС) 2016/679 на Европейския парламент и на Съвета от 27 април 2016 година относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните) (ОВ L 119, 2016 г., стр. 1; наричан по-нататък „ОРЗД“).
2
Запитването е отправено в рамките на спор между Gesamtverband Autoteile-Handel eV (наричано по-нататък „Gesamtverband“), германско професионално сдружение за търговия на едро с автомобилни части, и Scania CV AB (наричано по-нататък „Scania“), шведски производител на превозни средства, във връзка с предоставянето от последното на информация от бордовата диагностика (БД) на превозните средства, както и на информация за ремонта и техническото обслужване на същите.
Правна уредба
Регламент 2018/858
3
Съображения 50, 52 и 62 от Регламент 2018/858 гласят:
„(50)
Неограниченият достъп до информация за ремонта и техническото обслужване на превозното средство чрез стандартизиран формат, който да може да се използва за извличане на техническата информация, и ефективната конкуренция на пазара за услуги за предоставяне на такава информация[…] са необходими за по-доброто функциониране на вътрешния пазар, особено по отношение на свободното движение на стоки, свободата на установяване и свободата на предоставяне на услуги. […]
[…]
(52)
За да се осигури ефективна конкуренция на пазара на услуги, свързани с информацията за ремонта и техническото обслужване на превозното средство, и за да стане ясно, че съответната информация обхваща също сведения, които трябва да бъдат предоставени на независими оператори, различни от ремонтните предприятия, така че да се гарантира, че независимият пазар за ремонт и техническо обслужване на превозни средства като цяло може да се конкурира с оторизираните търговци, […] е необходимо да се определят подробностите за информацията, която се предоставя за целите на достъпа до информация за ремонта и техническото обслужване на превозното средство.
[…]
(62)
„Когато мерките, предвидени в настоящия регламент, включват обработка на лични данни, тя следва да се извършва в съответствие с [ОРЗД] […]“.
4
Член 3, точки 40, 45, 48 и 49 от Регламент 2018/858 има следния текст:
„За целите на настоящия регламент и на регулаторните актове, изброени в приложение II, освен ако в тях не е предвидено друго, се прилагат следните определения:
[…]
40)
„производител“ означава физическо или юридическо лице, което отговаря за всички аспекти на одобряването на типа на превозно средство, система, компонент или отделен технически възел или за индивидуалното одобряване на превозно средство, или за процеса на издаване на разрешение за части и оборудване, за гарантиране на съответствие на производството и за дейности, свързани с надзора на пазара по отношение на произведеното превозно средство, система, компонент, отделен технически възел, част или оборудване, независимо дали това лице участва или не участва пряко във всички етапи на проектирането и производството на това превозно средство, система, компонент или отделен технически възел;
[…]
45)
„независим оператор“ означава физическо или юридическо лице, различно от оторизиран търговец и ремонтно предприятие, което участва пряко или непряко в ремонта и техническото обслужване на превозното средство, включително ремонтни предприятия, производители или дистрибутори на оборудване за ремонт, инструменти или резервни части, както и издатели на техническа информация, автомобилни клубове, оператори за пътна помощ, оператори, предлагащи услуги за контролна проверка и изпитване, оператори, предлагащи обучение за монтьори, производители и предприятия, извършващи ремонт на оборудване за превозни средства, използващи алтернативно гориво; това означава също оторизирани ремонтни предприятия, търговци и дистрибутори в дистрибуторската мрежа на даден производител на превозни средства, доколкото същите предоставят услуги по ремонт или техническо обслужване на превозни средства, за които те не са част от дистрибуторската мрежа на производителя на превозни средства;
[…]
48)
„информация за ремонта и техническото обслужване на превозното средство“ означава цялата информация, включително всички нейни последващи изменения и допълнения, която е необходима за диагностика, обслужване и проверка на превозното средство, подготовката му за периодични прегледи за проверка на техническата изправност, ремонт, препрограмиране, реинициализиране на превозното средство или която е необходима за дистанционната диагностична поддръжка на превозното средство или за монтирането на части и оборудване на превозни средства, и която производителят предоставя на своите оторизирани партньори, търговци и ремонтни предприятия, или която се използва от производителя за целите на ремонта и техническото обслужване;
49)
„информация от [БД] на превозното средство“ означава информация, генерирана от система, която е на борда на превозно средство или […] е свързана с двигател[…] и която има способността да идентифицира неизправности и ако е приложимо, има способността да сигнализира наличието им чрез система за предупреждение, има способността да идентифицира областите, в които е вероятно да се намира неизправността, чрез информация, съхранена в паметта на компютър, и има способността да предава тази информация на устройство, което не е на борда на превозното средство“.
5
Член 61 („Задължения на производителите за предоставяне на информация от БД на превозното средство и информация за ремонта и техническото обслужване на превозното средство“) от този регламент гласи:
„1.   Производителите предоставят на независимите оператори неограничен, стандартизиран и недискриминационен достъп до информацията от БД на превозното средство, диагностичното и друго оборудване, инструментите, включително пълните позовавания и наличните за изтегляне елементи на приложимия софтуер и информацията за ремонта и техническото обслужване на превозното средство. Информацията се представя по леснодостъпен начин под формата на машинночитаеми и подлежащи на електронна обработка набори от данни. […]
[…]
2.   Докато [Европейската комисия] приеме съответния стандарт чрез Европейския комитет по стандартизация (CEN) или подобен орган за стандартизация, информацията от БД на превозното средство и информацията за ремонта и техническото обслужване на превозното средство се представя по леснодостъпен начин, така че да може да бъде обработвана от независими оператори с разумни усилия.
Информацията от БД на превозното средство и информацията за ремонта и техническото обслужване на превозното средство се предоставя на уебсайтовете на производителите, като се използва стандартизиран формат, или, ако това не е осъществимо поради естеството на информацията, в друг подходящ формат. За независимите оператори, различни от ремонтни предприятия, информацията също се предоставя в машинночитаем формат, който може да се обработва по електронен път с общодостъпни инструменти на информационните технологии и софтуер и който дава възможност на независимите оператори да изпълняват задачата, свързана с техните стопански функции по веригата на доставки на пазара на резервни части.
[…]
4.   Подробните технически изисквания по отношение на достъпа до информацията от БД на превозното средство и информацията за ремонта и техническото обслужване на превозното средство, по-специално техническите спецификации за начина, по който се предоставя информацията от БД на превозното средство и информацията за ремонта и техническото обслужване на превозното средство, са определени в приложение X.
[…]“.
6
Съгласно точка 2.5.1 от приложение X към посочения регламент, озаглавено „Достъп до информация от БД на превозното средство и информация за ремонта и техническото обслужване на превозното средство“, тази информация включва „ясна идентификация на превозното средство, системата, компонента или отделния технически възел, за които производителят е отговорен“.
7
Съгласно точка 6,1, трета и четвърта алинея от това приложение:
„В база данни, леснодостъпна за независимите оператори, се предоставя информация под формата на набори от данни, които са машинночитаеми и подлежат на електронна обработка, за всички части[, с които] превозното средство, [идентифицирано с] VIN и всички допълнителни критерии, като например междуосовото разстояние, мощността на двигателя, нивото на оборудване или допълнителните аксесоари, […] е снабдено от производителя и които могат да бъдат заменени с резервни части, предлагани от производителя на превозното средство на неговите оторизирани ремонтни предприятия[ и] търговци или трети страни чрез позоваване на номера на частите от оригиналното оборудване.
Тази база данни се състои от VIN, номерата на частите от оригиналното оборудване, наименованията им, характеристиките във връзка с валидността (начални и крайни дати на валидност), инструкции за монтажа и, когато е приложимо, характеристики за сглобяването“.
Регламент (ЕС) № 19/2011
8
Член 2, точка 2 от Регламент (ЕС) № 19/2011 на Комисията от 11 януари 2011 година относно изискванията за одобрение на типа на поставяните от производителя задължителни табели и на идентификационния номер на превозното средство за моторни превозни средства и техните ремаркета, и за прилагане на Регламент (ЕО) № 661/2009 на Европейския парламент и на Съвета относно изискванията за одобрение на типа по отношение на общата безопасност на моторните превозни средства, техните ремаркета и системи, компоненти и отделни технически възли, предназначени за тях (ОВ L 8, 2011 г., стр. 1), отменен, считано от 5 юли 2022 г., но приложим ratione temporis към спора по главното производство, гласи:
„За целите на настоящия регламент:
[…]
2.
„[VIN] означава буквено-цифров код, присвоен на превозното средство от производителя, за да гарантира правилната идентификация на всяко превозно средство“.
9
Част Б, точка 1.2 от приложение I („Технически изисквания“) към Регламент № 19/2011 предвижда, че „VIN трябва да бъде уникален и недвусмислено присвоен на конкретното превозно средство“.
ОРЗД
10
Член 2 („Материален обхват“) от ОРЗД предвижда в параграф 1:
„Настоящият регламент се прилага за обработването на лични данни изцяло или частично с автоматични средства, както и за обработването с други средства на лични данни, които са част от регистър с лични данни или които са предназначени да съставляват част от регистър с лични данни“.
11
Член 4 от този регламент има следния текст:
„За целите на настоящия регламент:
1)
„лични данни“ означава всяка информация, свързана с идентифицирано физическо лице или физическо лице, което може да бъде идентифицирано […]; физическо лице, което може да бъде идентифицирано, е лице, което може да бъде идентифицирано, пряко или непряко, по-специално чрез идентификатор като име, идентификационен номер, данни за местонахождение, онлайн идентификатор или по един или повече признаци, специфични за физическата, физиологичната, генетичната, психическата, умствената, икономическата, културната или социална идентичност на това физическо лице;
2)
„обработване“ означава всяка операция или съвкупност от операции, извършвана с лични данни или набор от лични данни чрез автоматични или други средства като събиране, записване, организиране, структуриране, съхранение, адаптиране или промяна, извличане, консултиране, употреба, разкриване чрез предаване, разпространяване или друг начин, по който данните стават достъпни, подреждане или комбиниране, ограничаване, изтриване или унищожаване;
[…]
7)
„администратор“ означава физическо или юридическо лице, публичен орган, агенция или друга структура, която сама или съвместно с други определя целите и средствата за обработването на лични данни; […]
[…]“.
12
Член 6 („Законосъобразност на обработването“) от посочения регламент предвижда:
„1.   Обработването е законосъобразно, само ако и доколкото е приложимо поне едно от следните условия:
[…]
в)
обработването е необходимо за спазването на законово задължение, което се прилага спрямо администратора;
[…]
3.   Основанието за обработването, посочено в параграф 1, букви в) и д), е установено от:
а)
правото на Съюза или
б)
правото на държавата членка, което се прилага спрямо администратора.
Целта на обработването се определя в това правно основание […]. Правото на Съюза или правото на държавата членка се съобразява с обществения интерес и е пропорционално на преследваната легитимна цел.
[…]“.
Директива 1999/37
13
В точка II.5 от приложение I към Директива 1999/37/ЕО на Съвета от 29 април 1999 година относно документите за регистрация на превозни средства (ОВ L 138, 1999 г., стр. 57; Специално издание на български език, 2007 г., глава 7, том 7, стр. 74), изменена с Директива 2003/127/ЕО на Комисията от 23 декември 2003 г. (ОВ L 10, 2004 г., стр. 29; Специално издание на български език, 2007 г., глава 7, том 12, стр. 189), се уточнява, че сертификатът за регистрация на превозното средство трябва да съдържа номера VIN и името и адреса на притежателя на този сертификат, предшествани съответно от хармонизираните кодове на Общността E и C.
14
Съгласно точки II.5 и II.6 от това приложение физическото лице може да бъде посочено във въпросния сертификат като собственик на превозното средство (кодове C.2 и C.4) или като лице, което може да разполага с превозното средство по силата на законно право, различно от собственост (код C.3).
Директива (ЕС) 2019/1024
15
Съображение 35 от Директива (ЕС) 2019/1024 на Европейския парламент и на Съвета от 20 юни 2019 година относно отворените данни и повторното използване на информацията от обществения сектор (ОВ L 172, 2019 г., стр. 56) гласи:
„За даден документ следва да се счита, че е в машинночетим формат, ако е под формата на файл, който е структуриран така, че да позволява софтуерни приложения [лесно] да идентифицират, разпознават и извличат от него специфични данни. […]“.
Спорът в главното производство и преюдициалните въпроси
16
Scania, което е един от най-големите производители на тежкотоварни автомобили в Европа и „производител“ по смисъла на член 3, точка 40 от Регламент 2018/858, предоставя на независимите оператори чрез уебсайт неавтоматизиран достъп до информацията за превозните средства, за ремонта и техническото обслужване на същите и за системата за БД. Въпросният уебсайт позволява търсене по общи данни за превозните средства, като модел, двигател или година на производство, или пък търсене за конкретно превозно средство чрез въвеждане на последните седем цифри от неговия номер VIN. Резултатът от търсенето може само да се разпечата или запази на компютъра като PDF файл, което изключва автоматизираното използване на данни. Резултатът от търсенето на информация за резервните части може се запази като XML файл.
17
От акта за преюдициално запитване е видно, че Scania не предоставя на независимите оператори номерата VIN на превозните средства. Само ремонтните предприятия имат достъп до тези данни благодарение на регистрационните документи или на обозначението върху шасито на превозното средство, което клиентът е оставил за ремонт или техническо обслужване.
18
Заедно със своите членове Gesamtverband реализира 80 % от оборота на независимата търговия с автомобилни части в Германия. Тъй като счита, че Scania предоставя по-малък достъп до информация от предвидения в член 61, параграфи 1 и 2 от Регламент 2018/858, Gesamtverband сезира Landgericht Köln (Областен съд Кьолн, Германия), запитващата юрисдикция, с искане да осъди Scania да предоставя на визираните в член 3, точка 45 от този регламент независими оператори, различни от ремонтните предприятия, достъп до информация за ремонта и техническото обслужване на превозните средства, по смисъла на член 3, точка 48 от посочения регламент, чрез интерфейс на база данни, позволяващ автоматизирана заявка и изтегляне на резултати под формата на набори от данни, предназначени за електронна обработка.
19
Запитващата юрисдикция счита, че изходът на спора, с който е сезирана, зависи от тълкуването на член 61, параграфи 1 и 2 от Регламент 2018/858. На първо място, тя иска да установи дали задължението, което този параграф 1 налага на производителите на превозни средства, да представят информацията по „леснодостъпен начин под формата на машинночитаеми и подлежащи на електронна обработка набори от данни“, се отнася до цялата информация за ремонта и техническото обслужване на превозните средства, по смисъла на член 3, точка 48 от този регламент, или само до информацията за резервните части, визирана в точка 6.1, трета алинея от приложение X към посочения регламент, към която препраща параграф 4 от споменатия член 61.
20
На второ място, запитващата юрисдикция отбелязва, че макар да не задължава изрично производителя на автомобили да създаде интерфейс на база данни, член 61, параграфи 1 и 2 от Регламент 2018/858 все пак изисква информацията да се представя по „леснодостъпен“ начин. Според тази юрисдикция неавтоматизираната информационна справка, която тя счита за обременителен начин за достъп, не отговаря на това изискване.
21
На трето място, запитващата юрисдикция иска да установи дали член 61, параграфи 1 и 2 от Регламент 2018/858 трябва да се тълкува в смисъл, че позволява на производителя на автомобили да ограничи достъпа, що се отнася до информацията за ремонта и техническото обслужване на превозните средства, само до целенасочените търсения чрез номера VIN, без същевременно да предоставя на разположение на независимите оператори актуален списък с номерата VIN на всичките си превозни средства.
22
На четвърто място, запитващата юрисдикция отбелязва, че член 61, параграф 1 от Регламент 2018/858, доколкото изисква посочената в него информация да се предоставя на независимите оператори под формата на „машинночитаеми и подлежащи на електронна обработка набори от данни“, не предполага файлов формат, подлежащ на пряка електронна обработка без междинен етап, като например конвертиране в друг файлов формат. Тя обаче се съмнява, че таблици и текстове в PDF файл могат да се смятат за съответстващи на изискванията на Директива 2019/1024, в съображение 35 от която се посочва, че за да е в машинночетим формат, документът трябва да е под формата на файл, който е структуриран така, че да позволява на софтуерните приложения лесно да идентифицират, разпознават и извличат от него специфични данни.
23
На пето място, макар да счита, че по принцип номерът VIN не представлява лични данни, запитващата юрисдикция иска да установи дали член 61 от Регламент 2018/858 трябва да се тълкува в смисъл, че налага на производителите на автомобили законово задължение за обработване на данни, по смисъла на член 6, параграф 1, буква в) от ОРЗД.
24
При тези обстоятелства Landgericht Köln (Областен съд Кьолн, Германия) решава да спре производството и да постави на Съда следните преюдициални въпроси:
„1)
Обхваща ли изискването по член 61, параграф 1, второ изречение от Регламент 2018/858 […] цялата информация за ремонта и техническото обслужване на превозното средство, по смисъла на член 3, точка 48 от Регламента, или това изискване се ограничава до т.нар. информация за резервните части […] съгласно точка 6.1 от приложение Х към посочения регламент?
2)
Трябва ли член 61, параграф 1, второ изречение [и параграф 2, втора алинея от Регламент 2018/858] да се тълкува в смисъл, че производителят на превозни средства спазва съответните си задължения само ако:
а)
предоставя достъп до информацията чрез интернет посредством автоматизирана заявка през интерфейс на база данни с възможност за изтегляне на резултатите, или е достатъчно да позволява само неавтоматизирано търсене в уебсайта от страна на потребител човек пред екрана, като резултатът от заявката е ограничен до видимото съдържание на показаните на екрана страници?
и
б)
предоставя възможност всичката свързана с неговите идентификационни номера на превозни средства (VIN) информация в базата данни да бъде търсена по тези номера, предоставяни от него в отделен списък, и независимо от това
–
също и по други критерии за идентификация на превозни средства съгласно приложение X, точка 6.1, трета алинея от Регламент 2018/858,
–
както и с помощта на използваните от него понятия за категории (като напр. категории на компоненти, резервни части, инструкции за ремонт и поддръжка и технически изображения), и други записи в базата данни във всякакви комбинации,
или е достатъчно производителят да предлага търсенето само като отделна заявка по номера VIN на едно-единствено конкретно превозно средство, без в същото време да предоставя актуален списък с номерата VIN на всичките си превозни средства?
и
в)
предоставя тези набори от данни във файлове, чийто формат по своето предназначение служи за директна електронна (по-нататъшна) обработка на съдържащите се в тези файлове набори от данни, като се посочва съответното описание на набора от данни (в случай на текстове или таблици), или за тази цел е достатъчна възможността да се получи самата снимка на екрана във всякакъв общодостъпен файлов формат като PDF файл?
3)
Представлява ли член 61, параграф 1 от Регламент 2018/858 законово задължение за производителите на превозни средства по смисъла на член 6, параграф 1, буква в) от ОРЗД, което оправдава предоставянето на номера VIN, респ. на свързана с номера VIN информация, на независими оператори в качеството на други администратори по смисъла на член 4, точка 7 от ОРЗД?“.
По преюдициалните въпроси
По първия въпрос
25
С първия си въпрос запитващата юрисдикция по същество иска да установи дали член 61, параграф 1, второ изречение от Регламент 2018/858 трябва да се тълкува в смисъл, че задължението посочената в този параграф информация да се представя по леснодостъпен начин под формата на машинночитаеми и подлежащи на електронна обработка набори от данни, обхваща цялата „информация за ремонта и техническото обслужване на превозното средство“ по смисъла на член 3, точка 48 от този регламент или само информацията за резервните части, визирана в точка 6.1 от приложение X към посочения регламент.
26
Член 61, параграф 1, първо изречение от Регламент 2018/858 задължава производителите на автомобили да предоставят на независимите оператори неограничен, стандартизиран и недискриминационен достъп по-специално до „информация[та] за ремонта и техническото обслужване на превозното средство“ по смисъла на член 3, точка 48 от този регламент. Съгласно член 61, параграф 1, второ изречение от посочения регламент цялата тази информация трябва да се представя по леснодостъпен начин под формата на машинночитаеми и подлежащи на електронна обработка набори от данни.
27
Съответно от самия текст на последната разпоредба е видно, че предвиденото в нея задължение се отнася до същата информация като споменатата в член 61, параграф 1, първо изречение от посочения регламент, а именно в частност информацията за ремонта и техническото обслужване на превозното средство.
28
Наистина съгласно член 61, параграф 4 от Регламент 2018/858 „[п]одробните технически изисквания по отношение на достъпа до […] информацията за ремонта и техническото обслужване на превозното средство, по-специално техническите спецификации за начина, по който се предоставя [тази] информация[…], са определени в приложение X“, и точка 6.1, трета алинея от това приложение действително визира само информацията относно частите на превозното средство, които могат да бъдат заменени с резервни, но същевременно последната разпоредба не урежда самата тя обхвата на достъпа до информацията за ремонта и техническото обслужване на превозното средство. Следователно не може да има за последица тази информация да бъде сведена до информация за резервните части.
29
С оглед на гореизложеното на първия въпрос следва да се отговори, че член 61, параграф 1, второ изречение от Регламент 2018/858 трябва да се тълкува в смисъл, че задължението посочената в този параграф информация да се представя по леснодостъпен начин под формата на машинночитаеми и подлежащи на електронна обработка набори от данни, обхваща цялата „информация за ремонта и техническото обслужване на превозното средство“ по смисъла на член 3, точка 48 от този регламент, а не само информацията за резервните части, визирана в точка 6.1 от приложение X към посочения регламент.
По втория въпрос
30
С втория си въпрос запитващата юрисдикция по същество иска да установи дали член 61, параграф 1, второ изречение и параграф 2, втора алинея от Регламент 2018/858 трябва да се тълкува в смисъл, че задължава производителите на автомобили, първо, да направят информацията за ремонта и техническото обслужване на превозното средство достъпна чрез интерфейс на база данни, позволяващ автоматизирана заявка и изтегляне на резултати, второ, да създадат база данни, позволяваща търсене не само по номера VIN, но и по допълнителни критерии, и трето, да предоставят тази информация на разположение на независимите оператори във файлове, чийто формат служи за директна електронна обработка на съдържащите се в тези файлове набори от данни.
31
На първо място, както бе припомнено в точка 26 от настоящото решение, член 61, параграф 1 от Регламент 2018/858 задължава производителите на автомобили да предоставят на независимите оператори неограничен, стандартизиран и недискриминационен достъп, наред с другото, до информацията за ремонта и техническото обслужване на превозното средство и да представят същата по „леснодостъпен начин под формата на машинночитаеми и подлежащи на електронна обработка набори от данни“.
32
Член 61, параграф 2, втора алинея, първо изречение от посочения регламент задължава тези производители да предоставят информацията за ремонта и техническото обслужване на превозното средство на своите уебсайтове в стандартизиран формат или, ако това не е осъществимо поради естеството на информацията, в друг подходящ формат. Второто изречение от тази втора алинея изисква от производителите да предоставят тази информация на независимите оператори, различни от ремонтните предприятия, в машинночитаем формат, който може да се обработва по електронен път чрез общодостъпни информационни инструменти и софтуери, така че тези оператори да осъществяват стопанската си дейност по веригата на доставки на пазара на резервни части (вж. в този смисъл решение от 27 октомври 2022 г., ADPA и Gesamtverband Autoteile-Handel, C‑390/21, EU:C:2022:837, т. 28).
33
До приемането от Комисията на съответен стандарт същите производители трябва, в съответствие с член 61, параграф 2, първа алинея от Регламент 2018/858, да представят въпросната информация по „леснодостъпен“ начин, така че да може да бъде обработвана от независимите оператори „с разумни усилия“.
34
Член 61 от този регламент обаче не предвижда задължение за производителите на автомобили да създадат интерфейс, който да се използва за търсене в базите им данни.
35
На второ място, съгласно точка 6.1, трета алинея от приложение X към Регламент 2018/858, към която препраща член 61, параграф 4 от този регламент, „[в] база данни, леснодостъпна за независимите оператори, се предоставя информация под формата на набори от данни, които са машинночитаеми и подлежат на електронна обработка, за всички части[, с които] превозното средство, [идентифицирано с] VIN и всички допълнителни критерии, като например междуосовото разстояние, мощността на двигателя, нивото на оборудване или допълнителните аксесоари, […] е снабдено от производителя и които могат да бъдат заменени с резервни части, предлагани от производителя на превозното средство на неговите оторизирани ремонтни предприятия[ и] търговци или трети страни чрез позоваване на номера на частите от оригиналното оборудване“.
36
От самия текст на точка 6.1, трета алинея следва, че що се отнася до информацията за частите, които могат да бъдат заменени с резервни, производителите са длъжни да създадат база данни (вж. в този смисъл решение от 19 септември 2019 г., Gesamtverband Autoteile-Handel, C‑527/18, EU:C:2019:762, т. 32), позволяваща търсене не само по номера VIN, но и по предвидените в тази разпоредба „допълнителни критерии“.
37
Това тълкуване е в съответствие с посочената в съображения 50 и 52 от Регламент 2018/858 цел да се осигури ефективна конкуренция на пазара на информационни услуги във връзка с ремонта и техническото обслужване на превозните средства. Затова независимите оператори, каквито са например издателите на техническа информация и производителите на части, трябва да могат — за да осъществяват стопанската си дейност по веригата на доставки на пазара на резервни части и оборудване — да извършват търсения по всички критерии, изброени в предходната точка от настоящото решение.
38
На трето място, предвиденото в член 61, параграф 1 от Регламент 2018/858 задължение на производителите да предоставят на независимите оператори информацията за ремонта и техническото обслужване на превозното средство във формат, подлежащ на електронна обработка, трябва да позволи на тези оператори да „извлича[т] техническата информация“ (вж. в този смисъл решение от 27 октомври 2022 г., ADPA и Gesamtverband Autoteile-Handel, C‑390/21, EU:C:2022:837, т. 27).
39
Освен това следва да се отбележи, че съгласно съображение 35 от Директива 2019/1024, за да може да се счита, че е в машинночетим формат, даден документ трябва да е „под формата на файл, който е структуриран така, че да позволява софтуерните приложения [лесно] да идентифицират, разпознават и извличат от него специфични данни“.
40
От акта за преюдициално запитване обаче е видно, че информацията, предоставяна във формат като предложения от Scania, се поддава само на непряка електронна обработка и предполага посочените оператори да извършват междинни действия по преобразуване на файлове, които не позволяват автоматизирано използване във формат, който е пряко използваем. Освен ако не се установи друго при проверките, които в крайна сметка запитващата юрисдикция е компетентна да извърши, не може да се приеме, че предоставянето на информация по този начин е в съответствие с член 61, параграф 1, второ изречение и параграф 2, втора алинея от Регламент 2018/858.
41
Това тълкуване е в съзвучие с посочената в съображения 50 и 52 от Регламент 2018/858 цел да се осигури ефективна конкуренция на пазара на информационни услуги във връзка с ремонта и техническото обслужване на превозните средства. Затова е от съществено значение, както отбелязва Комисията в писменото си становище, независимите оператори да могат да извличат техническите данни от формата, в който производителите им предоставят на разположение необходимата информация, и непосредствено след събирането на тези данни да ги запазват за повторно използване.
42
С оглед на изложеното по-горе на втория въпрос следва да се отговори, че член 61, параграф 1, второ изречение и параграф 2, втора алинея от Регламент 2018/858 трябва да се тълкува в смисъл, че:
–
не задължава производителите на автомобили да направят информацията за ремонта и техническото обслужване на превозното средство достъпна чрез интерфейс на база данни, позволяващ автоматизирана заявка и изтегляне на резултати, но ги задължава да предоставят тази информация на разположение на независимите оператори във файлове, чийто формат служи за пряка електронна обработка на съдържащите се в тези файлове набори от данни,
–
разглеждан във връзка с член 61, параграф 4 от този регламент и с точка 6.1, трета алинея от приложение X към същия, задължава производителите на автомобили да създадат база данни, която позволява информация за всички оригинални части, с които е снабдено превозното средство, да се търси не само по номера VIN, но и по допълнителните критерии, предвидени в последната разпоредба.
По третия въпрос
43
С третия си въпрос запитващата юрисдикция по същество иска да установи дали член 61, параграф 1 от Регламент 2018/858 трябва да се тълкува в смисъл, че установява „законово задължение“ по смисъла на член 6, параграф 1, буква в) от ОРЗД за производителите на автомобили да предоставят номерата VIN на произвежданите от тях превозни средства на разположение на независимите оператори, като „администратори“ по смисъла на член 4, точка 7 от този регламент.
44
За да се отговори на този въпрос, следва да се прецени, на първо място, дали номерът VIN попада в обхвата на понятието „лични данни“ по смисъла на член 4, точка 1 от ОРЗД, който определя това понятие като „всяка информация, свързана с идентифицирано физическо лице или физическо лице, което може да бъде идентифицирано“.
45
Това определение е приложимо, когато поради своето съдържание, крайна цел и последици информацията е свързана с определено физическо лице (решение от 8 декември 2022 г., Инспектор в Инспектората към Висшия съдебен съвет (Цели на обработването на лични данни — Разследване на престъпление), C‑180/21, EU:C:2022:967, т. 70). За да се прецени дали едно лице може да бъде идентифицирано, пряко или непряко, следва да се разгледа съвкупността от всички средства, които биха могли да бъдат използвани разумно от администратора по смисъла на член 4, точка 7 от ОРЗД, или от друго лице с цел идентифицирането на даденото лице, без обаче да се изисква цялата информация, която позволява идентифицирането на въпросното лице, да се намира в ръцете на един-единствен субект (вж. в този смисъл решение от 19 октомври 2016 г., Breyer, C‑582/14, EU:C:2016:779, т. 42 и 43).
46
Както отбелязва генералният адвокат в точки 34 и 39 от заключението си, данни като номера VIN — който е дефиниран в член 2, точка 2 от Регламент № 19/2011 като буквено-цифров код, присвоен на превозното средство от производителя, за да гарантира правилната идентификация на превозното средство, и който като такъв няма „личен“ характер — придобиват такъв характер за този, който, разумно погледнато, разполага със средства, които позволяват да ги свърже с определено лице.
47
От точка II.5 от приложение I към Директива 1999/37 обаче следва, че номерът VIN трябва да фигурира в сертификата за регистрация на превозното средство, също както името и адреса на притежателя на този сертификат. Освен това съгласно точки II.5 и II.6 от въпросното приложение физическото лице може да бъде посочено в този сертификат като собственик на превозното средство или като лице, което може да разполага с превозното средство по силата на законно право, различно от собственост.
48
При това положение номерът VIN представлява по смисъла на член 4, точка 1 от ОРЗД лични данни на споменатото в същия сертификат физическо лице, доколкото имащият достъп до този номер може да разполага със средства, които, разумно погледнато, му позволяват да го използва за идентифициране на собственика на съответното превозно средство или на лицето, което може да разполага с това превозно средство по силата на законно право, различно от собственост.
49
Както отбелязва генералният адвокат в точки 34 и 41 от заключението си, когато независимите оператори могат, разумно погледнато, да разполагат със средства, които позволяват даден номер VIN да бъде свързан с идентифицирано или идентифицируемо физическо лице — обстоятелство, което запитващата юрисдикция следва да провери, този номер VIN представлява за тях, а косвено и за производителя на автомобили, който им го предоставя, лични данни по смисъла на член 4, точка 1 от ОРЗД, макар сам по себе си и за производителя на автомобили номерът VIN да не е лични данни, особено когато превозното средство, на което е приписан този номер, не принадлежи на физическо лице.
50
Ако проверката, посочена в предходната точка от настоящото решение, показва, че номерът VIN трябва да се счита за лични данни, той попада в приложното поле на ОРЗД по силата на член 2, параграф 1 от него и следователно обработването му трябва да е в съответствие с този регламент.
51
Понятието „обработване“ е определено в член 4, точка 2 от ОРЗД като всяка операция или съвкупност от операции, извършвана с лични данни или набор от лични данни чрез автоматични или други средства, като разкриване чрез предаване, разпространяване или друг начин, по който данните стават достъпни. Следователно, когато номерът VIN позволява да се идентифицира физическо лице, понятието „обработване“ обхваща всеки начин, по който „администраторът“ по смисъла на член 4, точка 7 от този регламент прави този номер достъпен.
52
Член 6 от ОРЗД определя условията, при които обработването на такива данни е законосъобразно. Съгласно параграф 1, буква в) от този член законосъобразно е обработването, което е необходимо за спазването на законово задължение на администратора.
53
Освен това в член 6, параграф 3 от ОРЗД се уточнява, че обработването трябва да се основава на правото на Съюза или на правото на държавата членка, което се прилага спрямо администратора, и че това правно основание трябва да дефинира целите на обработването и да отговаря на цел от обществен интерес, както и да е пропорционално на преследването на такава цел.
54
Както се посочва в съображение 62 от Регламент 2018/858, правната уредба относно защитата на личните данни е приложима винаги когато мерките, предвидени в този регламент, включват обработка на лични данни.
55
С оглед на гореизложеното следва да се преценят, на второ място, съдържанието и обхватът на член 61, параграф 1 от Регламент 2018/858.
56
Както вече бе отбелязано в точки 26 и 31 от настоящото решение, тази разпоредба най-напред налага на производителите на автомобили да предоставят на разположение на независимите оператори, наред с другото, информацията за ремонта и техническото обслужване на превозното средство, определена в член 3, точка 48 от този регламент като „цялата информация, включително всички нейни последващи изменения и допълнения, която е необходима за диагностика, обслужване и проверка на превозното средство, подготовката му за периодични прегледи за проверка на техническата изправност, ремонт, препрограмиране, реинициализиране на превозното средство или която е необходима за дистанционната диагностична поддръжка на превозното средство или за монтирането на части и оборудване на превозни средства, и която производителят предоставя на своите оторизирани партньори, търговци и ремонтни предприятия, или която се използва от производителя за целите на ремонта и техническото обслужване“.
57
Освен това в точка 2.5.1 от приложение X към Регламент 2018/858, към което препраща член 61, параграф 4 от този регламент, се уточнява, че информацията за ремонта и техническото обслужване на превозното средство включва „ясна идентификация на превозното средство“. От друга страна, съгласно точка 6.1, четвърта алинея от това приложение номерът VIN трябва да се съдържа в базата данни, която производителят е длъжен да създаде в съответствие с точка 6.1, трета алинея, що се отнася до оригиналните части, с които е снабдено превозното средство и които могат да бъдат заменени с резервни.
58
Тези разпоредби на правото на Съюза съответно налагат на производителите на автомобили „законово задължение“ по смисъла на член 6, параграф 1, буква в) от ОРЗД да предоставят на разположение на независимите оператори, наред с други данни, и номера VIN. Такова „законово задължение“ отговаря на първото посочено в точка 52 от настоящото решение условие за законосъобразност на обработването на лични данни.
59
По-нататък, член 61, параграф 1 от Регламент 2018/858 дефинира целта на това задължение за обработване на данни, а именно да се предоставя на независимите оператори неограничен, стандартизиран и недискриминационен достъп до информацията в частност за ремонта и техническото обслужване на превозното средство, по смисъла на член 3, точка 48 от този регламент. „Законовото задължение“ за производителите да предоставят на разположение на независимите оператори номерата VIN на своите превозни средства съответно отговаря на споменатата в съображение 52 от посочения регламент цел да се осигури ефективна и ненарушена конкуренция на пазара на информационни услуги във връзка с ремонта и техническото обслужване на превозните средства.
60
Съгласно съображение 50 от Регламент 2018/858 такава конкуренция е необходима за по-доброто функциониране на вътрешния пазар, особено по отношение на свободното движение на стоки, свободата на установяване и свободата на предоставяне на услуги. Следователно споменатата в предходната точка цел е в обществен интерес и съответно е легитимна (вж. по аналогия решение от 1 август 2022 г., Vyriausioji tarnybinės etikos komisija, C‑184/20, EU:C:2022:601, т. 75). Ето защо второто посочено в точка 53 от настоящото решение условие за законосъобразност на обработването на лични данни е изпълнено.
61
Накрая, що се отнася до третото условие за законосъобразност на обработването на лични данни, предвидено в член 6, параграф 3 от ОРЗД, а именно обработването на такива данни да е „пропорционално на преследваната легитимна цел“, достатъчно е да се отбележи, както прави генералният адвокат в точка 52, четвърто тире от заключението си, от една страна, че само търсенето по номера VIN позволява точно установяване на данните за конкретно превозно средство, и от друга страна, че в преписката, с която разполага Съдът, не се споменава друго средство за идентификация, което да предполага по-малка намеса и едновременно да гарантира ефективността на търсенето по номера VIN, както и да позволява съобразяване с посочената в предходната точка цел от обществен интерес. Следователно член 61, параграф 1 от Регламент 2018/858 отговаря на третото условие, посочено в точка 53 от настоящото решение.
62
С оглед на гореизложеното на третия въпрос следва да се отговори, че член 61, параграф 1 от Регламент 2018/858, във връзка с параграф 4 от същия член и с точка 6.1 от приложение X към посочения регламент, трябва да се тълкува в смисъл, че установява „законово задължение“ по смисъла на член 6, параграф 1, буква в) от ОРЗД за производителите на автомобили да предоставят номерата VIN на произвежданите от тях превозни средства на разположение на независимите оператори, като „администратори“ по смисъла на член 4, точка 7 от този регламент.
По съдебните разноски
63
С оглед на обстоятелството, че за страните по главното производство настоящото дело представлява отклонение от обичайния ход на производството пред запитващата юрисдикция, последната следва да се произнесе по съдебните разноски. Разходите, направени за представяне на становища пред Съда, различни от тези на посочените страни, не подлежат на възстановяване.
По изложените съображения Съдът (трети състав) реши:
1)
Член 61, параграф 1, второ изречение от Регламент (ЕС) 2018/858 на Европейския парламент и на Съвета от 30 май 2018 година относно одобряването и надзора на пазара на моторни превозни средства и техните ремаркета, както и на системи, компоненти и отделни технически възли, предназначени за такива превозни средства, за изменение на регламенти (ЕО) № 715/2007 и (ЕО) № 595/2009 и за отмяна на Директива 2007/46/ЕО
трябва да се тълкува в смисъл, че
задължението посочената в този параграф информация да се представя по леснодостъпен начин под формата на машинночитаеми и подлежащи на електронна обработка набори от данни, обхваща цялата „информация за ремонта и техническото обслужване на превозното средство“ по смисъла на член 3, точка 48 от този регламент, а не само информацията за резервните части, визирана в точка 6.1 от приложение X към посочения регламент.
2)
Член 61, параграф 1, второ изречение и параграф 2, втора алинея от Регламент 2018/858
трябва да се тълкува в смисъл, че:
–
не задължава производителите на автомобили да направят информацията за ремонта и техническото обслужване на превозното средство достъпна чрез интерфейс на база данни, позволяващ автоматизирана заявка и изтегляне на резултати, но ги задължава да предоставят тази информация на разположение на независимите оператори във файлове, чийто формат служи за пряка електронна обработка на съдържащите се в тези файлове набори от данни,
–
разглеждан във връзка с член 61, параграф 4 от този регламент и с точка 6.1, трета алинея от приложение X към същия, задължава производителите на автомобили да създадат база данни, която позволява информация за всички оригинални части, с които е снабдено превозното средство, да се търси не само по идентификационния номер на превозното средство (VIN), но и по допълнителните критерии, предвидени в последната разпоредба.
3)
Член 61, параграф 1 от Регламент 2018/858, във връзка с параграф 4 от същия член и точка 6.1 от приложение X към посочения регламент,
трябва да се тълкува в смисъл, че
установява „законово задължение“, по смисъла на член 6, параграф 1, буква в) от Регламент (ЕС) 2016/679 на Европейския парламент и на Съвета от 27 април 2016 година относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните), за производителите на автомобили да предоставят номерата VIN на произвежданите от тях превозни средства на разположение на независимите оператори, като „администратори“ по смисъла на член 4, точка 7 от този регламент.
Подписи
(
*1
)	Език на производството: немски.